Hos Dronningen handler det ikke kun om at sætte navn på en forhandlingsleder. Partilederne fortæller også, hvad de mener, den kongelige undersøger skal forhandle med de øvrige partier om. Det kaldes et forhandlingsmandat og sætter rammerne for de videre forhandlinger.
Mandatet kan have mange forskellige former, og ønsker om en bestemt flertalsregering og holdninger til, hvilken politik en fremtidig regering bør føre på det ene eller andet område, kan specificere mandatet væsentligt. Men det kan også være, at forhandlingslederen ”bare” skal undersøge muligheden for en mindretalsregering.